Mparo

Mparo is en Oort in’n Distrikt Hoima in Uganda. He liggt bi de Stadt Hoima an’e Straat vun Hoima na Masindi. Bi Mparo liggt ok de Mparo-Gräver, woneem twee Omukamas vun Bunyoro, Kabalega un Tito Winyi IV. begraven liggt. 

1872 müss Omukama Kabalega siene Hööftstadt verleggen. Siene Residenz in Masindi harr Samuel Baker in Brand sett. Dor hett Kabalega in Mparo nee Quarteer opslagen. In’n Dezember 1893 hett Henry Edward Colville ene Militäroffensiv gegen Mparo anföhrt, bi de de Briten den Omukama Kabalega afsetten wullen. Kabalega kunn gegen de britische Övermacht vun mehr as 20.000 Kämpers nix utrichten un hett Mparo in Brand sett.

In Mparo hebbt sik ok Emin Pascha un Kabalega drapen. Hüüt staht ene Gedenktafel in Mparo, de dor op henwiest.

Kategorie:Uganda
Kategorie:Oort